b"\n_START_ARTICLE_\nGeneralprokur\xc3\xb8r\n_START_PARAGRAPH_\nGeneralprokur\xc3\xb8ren var under enev\xc3\xa6lden kancelliets ledende sekret\xc3\xa6r. Han havde ogs\xc3\xa5 den indflydelsesrige position, at forel\xc3\xa6gge kancelliets sager for kongen i Konseillet._NEWLINE_Blandt de institutioner, som enev\xc3\xa6ldens indf\xc3\xb8relse i Danmark-Norge kaldte til live, var ogs\xc3\xa5 generalprokur\xc3\xb8rembedet. Dette sorterede oprindeligt under Rentekammeret, og generalprokur\xc3\xb8rens hverv var ogs\xc3\xa5 til at begynde med af finansiel natur, idet han skulde p\xc3\xa5se, at statens fordringer blev inddrevne. Inden l\xc3\xa6nge overdroges det ham dog desuden at vogte over, at intet skete til skade for suver\xc3\xa6niteten og kongens h\xc3\xb8jhed eller til de kongelige interessers sv\xc3\xa6kkelse, i hvilket \xc3\xb8jemed han skulle holde flittig korrespondance med embedsm\xc3\xa6ndene i provinserne og ogs\xc3\xa5 j\xc3\xa6vnlig selv berejse disse. Heraf udviklede sig allerede i Christian 5.s tid en omfattende virksomhed med afgivelse af indberetninger og bet\xc3\xa6nkninger, s\xc3\xa5 at embedet blev et af de vigtigste i staten._NEWLINE_1730 knyttedes det n\xc3\xa6rmere til Kancelliet, i hvilket generalprokur\xc3\xb8ren fik s\xc3\xa6de, og i den f\xc3\xb8lgende tid \xc3\xb8gedes dets betydningen endnu mere, idet dets indehaver efterh\xc3\xa5nden blev kronens juridiske konsulent og r\xc3\xa5dgiver i alle tvivlsomme retstilf\xc3\xa6lde. Han h\xc3\xb8rtes ved udarbejdelsen af ny og vigtigere love og anordninger; det var hans ret og pligt at g\xc3\xb8re opm\xc3\xa6rksom p\xc3\xa5 mangler eller uoverensstemmelser i den best\xc3\xa5ende lovgivning, som kunne tr\xc3\xa6nge til forandring, og han var pligtig til efter s\xc3\xa6rlig befaling at tage s\xc3\xa6de i de kommissioner, som i forskellige \xc3\xb8jemed blev nedsatte, ligesom han, n\xc3\xa5r dertil var anledning, kunne beordres til at foretage rejser for at inspicere de forskellige, under justitsen sorterende indretninger rundt om i riget og g\xc3\xb8re indberetning om deres tilstand, ledsaget af forslag til forbedringer og udvidelser._NEWLINE_Det var s\xc3\xa5ledes et b\xc3\xa5de betydningsfuldt og besv\xc3\xa6rligt hverv, og embedet har derfor ogs\xc3\xa5, s\xc3\xa5 l\xc3\xa6nge det bestod, kun v\xc3\xa6ret betroet til de ypperste danske og norske jurister: Peder Lauridsen Scavenius (1660\xe2\x80\x9485), Niels Benzon (1686-1708), Andreas Hojer (1736-39), Henrik Stampe (1753\xe2\x80\x9484), fra hvis embedstid de ber\xc3\xb8mte erkl\xc3\xa6ringer (udgivne i 6 bind) om s\xc3\xa5 at sige alle forhold af retlig interesse hidr\xc3\xb8rer, Oluf Lundt de Bang (1784\xe2\x80\x9488), Christian Colbj\xc3\xb8rnsen, Landboreformernes navnkundige fremmer (1788-1804), Christian Magdalus Thestrup Cold (1804\xe2\x80\x9425), derefter Anders Sand\xc3\xb8e \xc3\x98rsted (1825\xe2\x80\x9448). Efter rigernes adskillelse i 1814 blev embedet i Norge indtil videre ubesat, indtil Christian Magnus Falsen 1822 blev beskikket i samme; men da han 1825 forflyttedes som stiftamtmand i Bergen, blev der ikke udn\xc3\xa6vnt nogen efterf\xc3\xb8lger; i Danmark blev efter \xc3\x98rsted's afgang Tage Algreen-Ussing kaldet til generalprokur\xc3\xb8r; der blev endog under 29. november 1848 udf\xc3\xa6rdiget en ny instruktion for embedet, men efter hans d\xc3\xb8d 1872 blev der ikke udn\xc3\xa6vnt nogen efterf\xc3\xb8lger, og i begge Riger er denne gamle institution, der ikke mere blev anset for tidssvarende, s\xc3\xa5ledes blevet skrinlagt._NEWLINE_Generalprokur\xc3\xb8rens opgaver er i nutiden delt mellem Kammeradvokaten, Rigsadvokaten, Kabinetsekret\xc3\xa6ren, Vicestatsministeren, Ombudsmanden og Justitsministeriets lovkontor. I perioder havde S\xc3\xb8nderjylland sin egen generalprokur\xc3\xb8r."